[{"text_idx": "#000001", "text": "Ar ddiwrnod rhyddhau albwm cyntaf o grw\u0302p o Fo\u0302n ac Arfon, Gwilym, mae\u2019n bleser gennym allu dangos fideo sengl y band, \u2018Fyny ac yn O\u0302l\u2019, am y tro cyntaf yma ar wefan Y Selar."}, {"text_idx": "#000003", "text": "Rhyddhaodd Gwilym eu sengl ddiweddaraf \u2018Fyny Ac yn O\u0302l\u2019 ar ddydd Gwener 6 Gorffennaf. Dyma bedwaredd sengl y grw\u0302p, ac mae\u2019r bedair wedi\u2019u cynnwys ar eu halbwm cyntaf, Sugno Gola, sydd allan ar label Recordiau Co\u0302sh heddiw."}, {"text_idx": "#000005", "text": "Aeth y grw\u0302p ati i gynhyrchu\u2019r fideo newydd yn hollol annibynnol, a heb ddim cyllideb. Fe gawson nhw beth help gan reolwr eu label, Yws Gwynedd, sydd wrth gwrs yn hen law ar gynhyrchu fideos annibynnol ei hun \u2013 enillodd ddau o\u2019i fideos DIY deitl \u2018Fideo Cerddoriaeth Gorau\u2019 Gwobrau\u2019r Selar, sef \u2018Sebona Fi\u2019 yn 2015 a \u2018Drwy Dy Lygid Di\u2019 llynedd."}, {"text_idx": "#000008", "text": "\u201cEs i bigo fyny Rhys Grail y gitarydd a chynllunydd celf y band yn y car a ffwrdd a ni i Felinheli. Tra oeddwn i\u2019n aros i Ifan y prif leisydd gyrraedd \u2013 mae o wastad yn hwyr \u2013 cafodd Rhys y syniad o bawb ffilmio eu hunain efo\u2019r gymbal wrth gerdded o amgylch yr ardd."}, {"text_idx": "#000009", "text": "\u201cWrth gerdded o gwmpas fysa\u2019r aelodau\u2019n taflu\u2019r gymbal (drud) oedd yn cario iphone (drud) i fyny i\u2019r awyr ac yn ei ddal yn o\u0302l....gobeithio! Rhain ydi\u2019r edit points a welir yn y fideo."}, {"text_idx": "#000010", "text": "\u201cMa\u2019 na hefyd un shot o bawb a gymerwyd gan ddyn camera / gymbal / cerdded am yn o\u0302l gora\u2019n y byd...fi.\u201d"}, {"text_idx": "#000012", "text": "Un arall ar y ffordd"}, {"text_idx": "#000014", "text": "\u201cCymerodd y fideo hanner awr i\u2019w saethu yng ngwres llethol yr haf yn y Felinheli\u201d ychwanegodd Yws."}, {"text_idx": "#000016", "text": "\u201cMaen nhw wrthi hefyd yn y broses o ffilmio fideo \u2018cartref\u2019 gyda gajet arall o fy nhy\u0302 i.\u201d"}]